'ઓ.કે. બાબા ઓ.કે. તમારે ત્રણેયને જે કરવું હોય એ કરો. એની સામે મને કોઇ વાંધો નથી.' હરિવલ્લભદાસે ત્રણેયની સામે જોયું. 'પ્લીઝ, આ વાત આપણા ચાર પૂરતી જ મર્યાદિત રાખવાની છે. તમારે તમારા પતિદેવને પણ આવી ગાંડા જેવી આગાહી વિશે કંઇ કહેવાનું નથી.' એમના રણકતા અવાજમાં આદેશ ઉમેરાયો. 'એ લોકોને ઉચાટમાં નાખવાની કોઇ જરૂર નથી. વિભાકરની વાત અલગ છે. એ મારા જેવો છે. આદિત્ય, ભાસ્કર અને સુભાષકુમારને ગભરાવી દેવાની મૂર્ખામી ના કરતા.' લગીર અટકીને વિચારતી વખતે એમના હોઠ પર સ્મિત ફરક્યું. 'સ્વામીજીએ ડેસ્ટિની વિશે શું કહ્યું? જે પળે જે થવાનું હોય એ થઇને જ રહેશે. તો પછી એને અટકાવવા માટે ઉધામા કરીને દુઃખી શા માટે થવાનું? કમ વોટ મે. જે થવાનું હોય એ થશે. ખોટી ચિંતા નહીં કરવાની. સમજણ પડી?'